**Talentum Oyj** oli suomalainen pörssiyhtiö ja ammattilaisiin keskittynyt mediayhtiö, joka kustansi lehtiä ja ammattikirjallisuutta sekä tuotti informaatiopalveluita, koulutusta ja tapahtumia eri alojen ammattilaisille, muiden muassa ekonomeille, insinööreille, juristeille, lääkäreille sekä it- ja markkinointialan ammattilaisille. Vuonna 2016 Talentum siirtyi Alma Media Oyj:n omistukseen ja poistui pörssistä. Talentumin toimintoja jatkaa nyt Alma Talent -niminen Alma Median tytäryhtiö, joka julkaisee entisten Talentumin lehtien lisäksi nyt myös Kauppalehteä.

Talentumin palveluksessa oli noin 750 työntekijää. Talentum toimi Suomessa, Ruotsissa, Tanskassa, Baltian maissa ja Venäjällä.

Talentumin julkaisuvalikoimaan kuuluivat Talouselämä, Arvopaperi ja Tekniikka & Talous -lehdet sekä ammattikirjallisuus.

Osake ja omistus
----------------

Talentum Oyj:n osake oli huhtikuuhun 2016 asti listattu NASDAQ OMX Helsingissä. Alma Media teki syksyllä 2015 Talentumista vapaaehtoisen vaihtotarjouksen, minkä jälkeen sillä oli noin 95 prosenttia Talentumin osakkeista. Loput osakkeista se sai haltuunsa pakollisen lunastusmenettelyn kautta.

Liiketoiminta-alueet
--------------------

### Lehtiliiketoiminta Suomessa

Talentum tuotti ja kustansi Suomessa seuraavia lehtiä: 

* Arvopaperi
* Fakta
* Markkinointi & Mainonta
* Mediuutiset (omistus 50 %, toisen puolen omisti Medicine Today International / Bonnier AB)
* Metallitekniikka
* Mikrobitti
* Talouselämä
* Tekniikka & Talous
* Tekniikan Historia
* Tivi

### Lehtiliiketoiminta Ruotsissa

Talentum tuotti ja kustansi Ruotsissa näitä lehtiä: 

* Affärsvärlden
* Arbetarskydd
* Dagens Media
* Lag & Avtal
* Ny Teknik
* Teknikhistoria

### Muu liiketoiminta

Talentumin liiketoimintoihin kuuluivat lehtien lisäksi myös ammattitapahtumien järjestäjä Talentum Events, laaja ammattikirjojen kustannustoiminta, juridiikan alan täydennyskouluttaja Talentum Lakikoulutus sekä puhelinmyyntiä harjoittava Suoramarkkinointi Mega.

Historia
--------

Talentumin historia alkoi vuoden 1938 alussa, jolloin Vientiyhdistyksen *Suomen Ulkomaankauppa* -lehti sai nimeensä jatkon *& Talouselämä*. Ensimmäinen Talouselämä-niminen lehti ilmestyi myöhemmin samana vuonna sen jälkeen, kun joukko asianharrastajia oli perustanut Talouselämä Oy:n.

Vuonna 1955 suomalaisille juristeille ilmestyi kokoomateos *Suomen Laki I*, jossa lainsäädännön systematisointia lähestyttiin uudenlaisesta näkökulmasta.

Merkittävä perustamisvuosi nykyisen Talentumin kannalta on myös 1961, jolloin Insinööriuutiset alkoi ilmestyä.

Insinööriuutisia kustantanut Insinöörilehdet Oy ja Talouselämä-lehteä kustantanut Talouselämä Oy listautuivat molemmat Helsingin pörssin OTC-listalle vuonna 1988. Samana vuonna Insinööriuutisten nimi muutettiin Tekniikka & Taloudeksi.

Insinöörilehdet Oy ja Talouselämä Oy fuusioitiin vuoden 1989 lopussa ja vuoden 1990 alusta yhtiö on toiminut nimellä Talentum Oyj. 

Mainosuutiset muutettiin Markkinointi & Mainonnaksi vuonna 1994. Seuraavana vuonna Talentum hankki enemmistöosuuden Suoramarkkinointi Megasta ja tamperelaisesta uusmedia- ja multimedia-alan uranuurtaja Mediayhtiö Sansibarista, josta tuli myöhemmin Satama Interactiven tytäryhtiö. Laajentuminen jatkui 45 % omistusosuuden hankkimisella Varesvuo Partnersista vuonna 1997.

Talentum perusti Interaktiivisen Sataman vuonna 1997. Sataman nimi muutettiin kansainvälisempään muotoon ja Satama Interactive Oyj listautui Helsingin pörssin NM-listalle vuonna 2000. Samana vuonna Talentum Oyj ja niin ikään pörssilistattu Kauppakaari Oyj yhdistyivät osakevaihdolla. Kauppakaaren tunnetuimmat tuotteet olivat vuosittain julkaistavat kokoomateokset *Suomen Laki I* ja *Suomen Laki II*. 

Talentum myi pörssissä 60 prosentin omistuksensa Satama Interactivesta syksyllä 2005. Samana syksynä Talentum osti ruotsalaisen Ekonomi & Teknik Förlagetin. Sen nimi muutettiin Talentum Sweden AB:ksi.

Vuoden 2008 alussa Talentum myi Varesvuo Partners Oy:n sekä premedia-liiketoiminnan. Vuoden 2009 lopussa toiminta laajeni Norjaan Talentumin ostaessa Sverige Bygger ja Norge Bygges -yhtiöt. Ne myytiin edelleen elokuussa 2011. Vuonna 2011 Talentum myi lisäksi Talentum HR -yhtiön (ent. Thomson Fakta Regulatory AB), jonka se oli ostanut vuonna 2007.

Vuonna 2010 Talentum osti tapahtumia ja koulutuksia järjestävän IIR Finland Oy:n. Yhtiön nimeksi muutettiin Talentum Events Oy. Talentum Events toimii Suomessa, Ruotsissa ja Tanskassa.

Vuonna 2016 Talentum Oyj siirtyi kokonaan Alma Median omistukseen. Talentum Oyj:n ja Talentum Media Oy:n liiketoiminnot siirrettiin liikkeenluovutuksella Alma Median omistamalle Kauppalehti Oy:lle. Talentumin asiakaspalvelu ja markkinointi sulautettiin Kauppalehti Oy:öön Alma Talent -nimiseksi tulosyksiköksi.. Samalla Kauppalehti Oy vaihtoi nimekseen Alma Talent Oy.

### Toimitusjohtajia

#### Insinöörilehdet Oy

* Heikki Lehmusto 1980–1986
* Timo Saini –1990

#### Talentum Oy/Oyj

* Timo Saini 1990–1992
* Harri Roschier 1992–2006
* Juha Blomster 2006–2011
* Aarne Aktan 2011–2016
* Juha-Petri Loimovuori 2016

Tuotteet
--------

* Talouselämä
* Tekniikka & Talous
* Arvopaperi
* Tivi
* Markkinointi & Mainonta
* MikroBitti
* Fakta
* Mediuutiset
* Tekniikan Historia
* Arvoasunto
* Metallitekniikka
* CIO
* Uratie
* Affärsvärlden
* Dagens Media
* Ny Teknik
* Teknikhistoria
* Arbetarskydd
* Lag & Avtal
* Konsultguiden
* Tapahtumat ja koulutus
* Summa-verkkopalvelu
* Fokus-verkkopalvelu
* Verkkokirjahylly
* Suomenlaki.com

Lähteet
-------

1. ↑  Toimitusjohtaja ja johtoryhmä Talentum.  Arkistoitu 6.2.2015. Viitattu 11.3.2016.
2. ↑  Talentum vuosikertomus 2014 (Sivu 2) *talentum.com*.  Arkistoitu 8.10.2015. Viitattu 29.9.2015.
3. ↑  Alman talousmediayksikkö ja Talentum ovat nyt Alma Talent, *Markkinointi & Mainonta* 5.2.2016. Viitattu 24.6.2016.
4. ↑  www.talentum.com (Arkistoitu – Internet Archive)
5. ↑  [  (Arkistoitu – Internet Archive)]
6. ↑  Nasdaq Helsingin listauskomitea on tehnyt päätöksen Talentum Oyj:n osakkeiden poistamisesta pörssilistalta (Arkistoitu – Internet Archive), Talentum Oyj 21.4.2016. Viitattu 24.6.2016.
7. 1 2 3 4  Historia *Talentum.fi*. Talentum. Viitattu 13.03.2009.
8. ↑  web.lib.hse.fi (Arkistoitu – Internet Archive)
9. ↑  Mtv3.fi Uutiset
10. ↑  Alma Median ja Talentumin yhdistyminen etenee, Talentumin toimitusjohtaja vaihtuu (Arkistoitu – Internet Archive), Alma Media Oyj, pörssitiedote 15.1.2016. Viitattu 24.6.2016.
11. ↑  Nurmi, Esko: Wärtsilän kasvatti Siljan johtoon.  *Helsingin Sanomat*, 19.10.2002.
12. ↑  Timo Saini eläkkeelle Valituista Paloista, *Markkinointi & Mainonta* 20.3.2002. Viitattu 24.6.2016.
13. ↑  Talentumin toimitusjohtaja Harri Roschier eroaa *Helsingin Sanomat*.  28.7.2006.  Arkistoitu 7.4.2014. Viitattu 24.6.2016.
14. ↑  Kauppalehden toimitusjohtaja Blomster loikkaa Talentumin johtoon (Arkistoitu – Internet Archive), *Mediaviikko* 31.8.2006. Viitattu 24.6.2016.
15. ↑  Talentumin toimitusjohtaja vaihtuu – Aarne Aktan kertoo jatkostaan "kevään aikana", *Markkinointi & Mainonta* 15.1.2016. Viitattu 24.6.2016.

Kirjallisuutta
--------------

* Luotonen, Jouni: *Kevytmielistä kirjoittelua, sanoi Paasikivi: 75 vuotta Talouselämää*. Helsinki: Talentum, 2013. ISBN 978-952-14-2125-9.

Aiheesta muualla
----------------

* Talentumin verkkosivut
* Talentum Oyj:n suurimmat osakkeenomistajat (Arkistoitu – Internet Archive)
* Osake- ja yhtiöhistoriaa Pörssitiedossa